Ole Vagn Christensen (S), 2003-11-21:
Jeg har et generelt spørgsmål, som jeg mener kan besvares af fru Irene Simonsen, selv om jeg ved, at fru Irene Simonsen er her som stedfortræder for hr. Freddy Dam i den her sag.
Det drejer sig sådan set om, hvornår det her forslag kom på finansloven.
Men jeg har en kort bemærkning ...
Tak til formanden for forståelsen.
Ligesom sidste år vil regeringen høste hele renteafkastet af FerieKonto, denne gang kun op til, som den siger, 100 mio. kr. Ligesom sidste år havner de mange millioner i statskassen og bruges til at finansiere regeringens skattestop.
Socialdemokraterne er ligesom sidste år imod, at staten på den måde inddrager midlerne fra FerieKonto permanent.
I realiteten er der jo tale om en skjult skatteforhøjelse, som blot er med til at understrege, at skattestoppet er et stort illusionsnummer.
Selv om regeringen jo kan henvise til, at den tidligere SR-regering også har inddraget penge fra FerieKonto, så adskiller situationen sig markant.
Tidligere var der for det første ikke tale om permanente inddragelser af midlerne.
I 1997 gik pengene til flere uddannelsespladser og uddannelser til voksne, som ikke havde fået uddannelse.
Det var initiativer, som var målrettet beskæftigelse.
Men så kommer spørgsmålet til regeringen og Dansk Folkeparti: Hvorfor skal lønmodtagernes penge anvendes til at fylde lommerne hos de velstillede husejere, som nyder godt af skattestoppet?
Hvorfor skal lønmodtagerne ikke have gavn af renterne af FerieKonto?
Kan det virkelig være rigtigt, at Dansk Folkeparti og regeringen igen i år ikke kan fortælle den undrende befolkning, hvad pengene skal gå til? Når man ellers lytter til det, som er blevet sagt her fra talerstolen i Folketinget om FerieKonto, så skulle man mene, at et meget bredt flertal af partier er enige om, at renteafkastet fra FerieKonto faktisk er lønmodtagerens penge.
Det var ikke mindst hr. Poul Nødgaards udmelding i fjor, at Dansk Folkeparti arbejder for, at det var en engangsforeteelse sidste år, men endnu en gang er partiet blevet banket på plads af regeringen.
Er Dansk Folkeparti ikke, når alt kommer til alt, regeringens dikkende lammehale i relation til skattestoppet?
Hidtil er lønmodtagernes feriepenge gået til ferieformål via Arbejdsmarkedets Feriefond, som lige siden sin oprettelse har støttet en lang række aktivitets-, oplevelses- og feriemuligheder for danske lønmodtagere.
Desuden er penge gået til Mødrehjælpens ferieaktiviteter.
Arbejdsmarkedets Feriefond yder støtte til en lang række feriecentre samt projekter og initiativer rundtomkring i Danmark.
Der kan nævnes mange: Fjord og Bælt i Kerteminde, »Fregatten Jylland«, og sådan kan vi blive ved.
Men ved at inddrage renteindtægterne fra FerieKonto er regeringen og Dansk Folkeparti med til at trække indtægtsgrundlaget væk, og det betyder, at fondens aktivitetsniveau selvfølgelig vil blive væsentlig reduceret. Det er helt berettiget at spørge, hvorfor regeringen har valgt at nedtone de erhvervsmæssige konsekvenser, som altid har stået som en forudsætning i lovforslagene. Sidste år efterlyste vi fra Socialdemokratiets side en redegørelse for, hvilke konsekvenser det ville få for Arbejdsmarkedets Feriefond. Denne opfordring er der ikke kommet noget som helst ud af fra regeringens side i det forløbne år.
Regeringen må spille klart ud i forhold til Feriefondens fremtid, nu hvor den for andet år i træk vil inddrage lønmodtagernes feriepenge.
Der er i høj grad brug for en langsigtet plan for Arbejdsmarkedets Feriefond.
Jeg håber, at formanden har forståelse for, at fru Irene Simonsen var stærkt optaget af at samtale med sine partnere og derfor ikke fik fat i det spørgsmål, som jeg stillede.
Og det, det drejer sig om, er: Hvornår blev det her forslag indført i finansloven?